Fil-knisja arċipretali ta' San Filep f'Ħaż-Żebbuġ hemm numru ta' kwadri li matul is-snin kienu jżejnu wħud mill-knejjes filjali li hemm mifruxin fil-limiti ta' dan ir-raħal. Dawn il-kwadri huma ta' valur artistiku kbir li flimkien joffru għażla sabiħa ta' suġġetti li jagħmlu dan l-ispazju fiż-żewġ sagristiji tal-knisja, mużew ta' arti sagra tassew interessanti. Kwadru minn dawn huwa dak li fih hemm ix-xbieha ta' San Nikola ta' Bari. Dan huwa xogħol ta' Ġanni Bonnici u fih jidher il-qaddis qiegħed jerfa' minn xagħru tifel li jidher li kien qiegħed iservi fuq il-mejda ta' tlitt irġiel b'ilbies tradizzjonali orjentali. Il-ħarsa fuq wiċċhom hija waħda ta' biża' u skantament. Dan minħabba l-fatt li fil-kwadru San Nikola jidher qiegħed merfugħ 'il fuq mill-art tant li l-kamżu li liebes minn taħt il-pjaneta qiegħed jgħattilu riġlejh. Filwaqt li tnejn mill-irġiel jidhru qegħdin iħarsu lejn dak li qiegħed iseħħ quddiemhom, it-tielet raġel hawnhekk narawh mixħut minn tulu fl-art iżomm fuq il-minkeb t'idu x-xellugijja, filwaqt li b'idejh l-oħra qiegħed iżomm mal-mejda. Jidher li l-artist permezz ta' din ix-xena ried li juri li dan il-fatt seħħ għal għarrieda, tant li lit- tifel pinġieh bil-platt f'idejh, filwaqt li buqar jidher qiegħed jaqa' għal fuq il-mejda. Il-kwadru xogħol Ġanni Bonnici li jinsab fil-knisja arċipretali ta' Ħaż-Żebbuġ. Dan il-kwadru x'aktarx li kien fil-knisja tal-Viżitazzjoni tal-Madonna li hemm f'Wied Qirda. Il-kwadri li qabel kienu f'din il-knisja, fosthom il-famuż kwadru titulari li huwa xogħol ta' Suor Maria de Domenicis li kienet allieva ta' Mattia Preti, fil-preżent qegħdin fis-sagristija tal- knisja arċipretali ta' San Filep. Jista' jkun li dan il-kwadru ta' San Nikola kien ukoll f'din il-knisja tal-Viżitazzjoni minħabba l-fatt li din ma tantx tinsab 'il bogħod mir- raħal tas-Siġġiewi li l-padrun tiegħu huwa San Nikola. Ma jidhirx li kien hemm xi knisja oħra li kienet iddedikata lil dan il-qaddis fl-inħawi li forsi ma baqgħetx teżisti. Ma tissemma l-ebda knisja b'din id-dedikazzjoni fir-rapporti tal-viżti pastorali li saru matul is-snin minn diversi isqfijiet. Għaldaqstant jidher li dan il-kwadru kien wieħed sekondarju f'din il- knisja li semmejna ta' Wied Qirda, qabel ma ttieħed flimkien mal-kwadri l-oħrajn lejn is- sagristija tal-knisja arċipretali. Huwa importanti li dawn ix-xogħlijiet jiġu mħarsa sew biex ma jiġrilhomx bħal ma kien ġralhom uħud minn dawn il-kwadri fil-knejjes filjali li jispiċċaw f'xi kollezzjoni privata, jew agħar minn hekk 'il barra minn xtutna. Il-festa t-tajba lil kulħadd.